b'\n_START_ARTICLE_\nJohn Keats\n_START_SECTION_\nMladost in za\xc4\x8detki\n_START_PARAGRAPH_\nNjegov o\xc4\x8de je bil konja\xc4\x8d. Kr\xc4\x8dma v bli\xc5\xbeini se danes imenuje \xc2\xbbThe John Keats at Moorgate\xc2\xab, le nekaj jardov stran od postaje Moorgate station londonske podzemne \xc5\xbeeleznice. Prvih sedem let njegovega \xc5\xbeivljenja je bilo sre\xc4\x8dnih. Njegove te\xc5\xbeave so se za\xc4\x8dele leta 1803, ko je njegovega o\xc4\x8deta pri padcu s konja zaradi po\xc4\x8dene lobanje doletela smrt. Njegova mati se je kmalu zatem ponovno omo\xc5\xbeila, vendar se je tudi kmalu lo\xc4\x8dila in od\xc5\xa1la \xc5\xbeiveti z otroki h Keatsovi babici. Tu je Keats v \xc5\xa1oli vzljubil knji\xc5\xbeevnost. Leta 1810 je njegova mati zaradi tuberkuloze umrla._NEWLINE_Babica je najela dva skrbnika. Keatsa sta izpisala iz njegove stare \xc5\xa1ole in ga dala v uk k zdravniku. Tu je ostal do leta 1814 in je po sporu z zdravnikom od\xc5\xa1el \xc5\xa1tudirati v tamkaj\xc5\xa1njo bolnico. Tega leta se je vse bolj za\xc4\x8del posve\xc4\x8dati knji\xc5\xbeevnosti._NEWLINE_Ko je spoznal delo Edmunda Spencerja in \xc5\xa1e posebej njegovo pesem Pravlji\xc4\x8dna kralji\xc4\x8dna (The Faerie Queene) iz leta 1590, je tudi sam za\xc4\x8del ustvarjati kot pesnik. Tako je napisal svojo prvo pesem Posnemanje Spencerja (Imitation of Spenser)._NEWLINE_Spoprijateljil se je z Jamesom Leighom Huntom, pesnikom in urednikom, ki je leta 1816 objavil njegovo prvo pesem. Naslednje leto 1817 je Keats objavil svojo prvo knjigo pesmi s preprostim naslovom Pesmi (Poems). Njegove Pesmi niso dobro sprejeli, predvsem zaradi njegovega poznanstva s Huntom._NEWLINE_Poleti 1817 se je Keats preselil na Otok Wight.'